b'\n_START_ARTICLE_\nDavide Anzaghi\n_START_SECTION_\nTausta\n_START_PARAGRAPH_\nAnzaghin is\xc3\xa4, Luigi Oreste, oli muusikko, joka johti poikansa musiikin maailmaan jo varhain. Anzaghi opiskeli s\xc3\xa4vellyst\xc3\xa4, orkesterinjohtamista, koraalimusiikkia, kuoronjohtamista ja pianonsoittoa Giuseppe Verdi -konservatoriossa, Milanossa. Anzaghi voitti kaksi kertaa harmonikansoiton Coupe Mondiale -kilpailun vuosina 1950 ja 1952. Ennen s\xc3\xa4velt\xc3\xa4j\xc3\xa4-pedagogiuraansa Anzaghi toimi lyhyen aikaa konserttimuusikkona.\n_START_SECTION_\nUra\n_START_PARAGRAPH_\nAnzaghi on opettanut Bergamon Instituto Musicale Donizetti:ssa sek\xc3\xa4 Brescian konservatoriossa, ennen kuin h\xc3\xa4nest\xc3\xa4 tuli s\xc3\xa4vellyksen professori Milanon konservatoriossa. Anzaghi on s\xc3\xa4velt\xc3\xa4nyt aktiivisesti vuodesta 1968 l\xc3\xa4htien, ja h\xc3\xa4n on voittanut useita kansainv\xc3\xa4lisi\xc3\xa4 s\xc3\xa4vellyskilpailuja. 1970-luvulta l\xc3\xa4htien Anzaghin s\xc3\xa4vellystuotanto on suuntautunut kokeilevaan uuteen musiikkiin. H\xc3\xa4n perusti Novurgia-nimisen nykytaiteeseen keskittyv\xc3\xa4n yhdistyksen vuonna 1994. Yhdistys on j\xc3\xa4rjest\xc3\xa4nyt useita kulttuuritapahtumia musiikin, runouden, maalaustaiteen ja kuvanveiston tiimoilta.\n_START_SECTION_\nVaikutus\n_START_PARAGRAPH_\nMogens Ellegaard, pohjoismaisen taideharmonikan koulutuksen pioneeri, on kertonut vakuuttuneensa melodiabassoharmonikan t\xc3\xa4rkeydest\xc3\xa4 n\xc3\xa4hty\xc3\xa4\xc3\xa4n Anzaghin esiintyv\xc3\xa4n Coupe Mondiale -kilpailussa, Hollannissa, 1952 ja hankkineensa oman ensimm\xc3\xa4isen melodiabassoharmonikkansa kyseisen esiintymisen innoittamana.'